มอบดาบบัณฑูรโยกงบรายกระทรวง
สรุปตัวเลขชงครม.สัปดาห์หน้ารองฯโต้งปัดบีบคลังเพิ่มรายได้
7 ก.ย. 2554

สรุปตัวเลขชงครม.สัปดาห์หน้ารองฯโต้งปัดบีบคลังเพิ่มรายได้
งบประมาณรายจ่ายปี 2555 ยังจบไม่ลง มอบดาบเลขา ธิการนายกฯ โยกโครงการซ้ำซ้อน รองฯ โต้ง ปัดบีบ “คลัง” เพิ่มรายได้
แหล่งข่าวจากกระทรวงการคลัง เปิดเผยว่า กรอบงบประมาณราย จ่ายประจำปี 2555 ได้สรุปชัดเจนในวงเงินรายจ่าย รายรับ และวงเงิน ขาดดุลแล้ว แต่ฝ่ายการเมืองต้องการปรับเปลี่ยนโครงการลงทุนของกระทรวงต่างๆ ให้สอดรับกับนโยบายรัฐบาล จึงมอบให้นายบัณฑูร สุภัควณิช เลขาธิการนายกรัฐมนตรี เป็นผู้ปรับเปลี่ยนโยกงบโครงการลงทุนของกระทรวงต่างๆ ให้เป็นยุทธศาสตร์เดียวกัน
น.ส.วลัยรัตน์ ศรีอรุณ ผู้อำนวยการสำนักงบประมาณ กล่าวว่า ได้เสนอกรอบวงเงินงบประมาณรายจ่ายประจำปี 2555 ให้สำนักเลขาธิการคณะรัฐมนตรีแล้ว แต่ที่ยังไม่มีเสนอให้คณะรัฐมนตรี (ครม.) เพราะคาดว่าจะมีการเสนอให้อนุมัติในสัปดาห์หน้า
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เปิดเผยว่า จนถึงขณะนี้สำนักงบประมาณยังไม่ได้เสนอกรอบวงเงินงบประมาณรายจ่ายประจำปีงบประมาณ 2555 ให้ ครม.พิจารณา เนื่องจากต้องมีการหารือในขั้นตอนสุดท้าย โดยเฉพาะการบูรณาการโครงการลงทุนของหน่วยงานต่างๆ ไม่ให้มีความซ้ำซ้อนกัน 
รองนายกฯ ชี้แจงว่า ต้องมีการปรับโครงการลงทุนในเรื่องแหล่งน้ำและระบบชลประทานที่กระจายอยู่ในกระทรวงเกษตรและสหกรณ์ กับโครงการของกระทรวงทรัพยากรธรรมชาติและสิ่งแวดล้อมจะต้องสอดคล้องกัน
“ทุกอย่างยังมีการเปลี่ยนแปลงได้ เพราะ ครม.ยังไม่ได้อนุมัติ ส่วนกรอบวงเงินรายจ่ายที่ตั้งไว้ 2.36 ล้านล้านบาทนั้น จะมีวงเงินขาดดุลไม่เกิน 4 แสนล้านบาท ถือว่ามีความชัดเจน 99% แล้ว แต่ที่ไม่อยากยืนยันตัวเลข เพราะต้องการให้ ครม.ตัดสินใจ” นายกิตติรัตน์ กล่าว 
นายกิตติรัตน์ ยืนยันว่าไม่มีประเด็นที่จะไปขอให้กระทรวงการ คลังเพิ่มตัวเลขประมาณการจัดเก็บรายได้เพิ่มขึ้นแต่อย่างใด เพื่อจะได้มีรายจ่ายเพิ่มขึ้น เพราะได้มีการเพิ่มการจัดเก็บรายได้จาก 1.9 ล้านล้านบาท เป็น 1.96 ล้านล้านบาทแล้ว
“ผมไม่เคยขอให้กระทรวงการ คลังไปเพิ่มการจัดเก็บรายได้ให้สูง กว่า 1.96 ล้านล้านบาท เท่าที่ประมาณการไว้ก็น่าจะพอใจแล้ว แต่ปกติแล้วกระทรวงการคลังไม่เคยจัดเก็บรายได้ต่ำกว่าเป้า มีแต่จะสูงกว่าเป้า” นายกิตติรัตน์ กล่าว
นางฐิติมา ฉายแสง โฆษกประจำสำนักนายกฯ ระบุว่า ครม.มีมติเห็นชอบแผนการบริหารราชการแผ่นดิน พ.ศ. 2555-58 พร้อมมอบหมายให้สำนักเลขาธิการครม.ดำเนินการเพื่อประกาศในราชกิจจานุเบกษา และให้ส่วนราชการและหน่วยงานของรัฐนำแผนการบริหารราชการแผ่นดินฯ ไปประกอบการจัดทำแผนปฏิบัติราชการ 4 ปีให้แล้วเสร็จภายใน 60 วันหลังจากวันประกาศใช้ในราชกิจจานุเบกษา
ทั้งนี้ ความต้องการส่วนราชการเพื่อดำเนินการตามนโยบายรัฐบาล 4 ปี เป็นวงเงิน 11.29 ล้านล้านบาท และค่าใช้จ่ายภาครัฐ 3.878 ล้านล้านบาท รวมความต้องการทั้งสิ้น 15.178 ล้านล้านบาท ส่วนประมาณการรายได้สุทธิของรัฐบาลอยู่ที่เท่ากับ 8.901 ล้านล้านบาท โดยมีแหล่งเงินในการดำเนินโครงการตามนโยบาย คือ เงินงบประมาณ 10.44 ล้านล้านบาท และเงินนอกงบประมาณ 0.859 ล้านล้านบาท 
นางฐิติมา ระบุว่า ความต้องการใช้เงินของส่วนราชการการสูงกว่าประมาณการจัดเก็บรายได้กว่า 50% ซึ่งครม.มอบหมายให้กระทรวงการคลังและสำนักงบประมาณรับไปพิจารณาแหล่งเงินที่เหมาะสมสำหรับแผนงานและโครงการฯ โดยคำนึงถึงข้อจำกัดด้านงบประมาณและรักษาวินัยการคลัง